'Medicine at Midnight' sal jou saam laat brul | Netwerk24
Familielede van 'n pa en dogter van Oranjeville in die Vrystaat is Donderdagaand in die Oos-Kaap vasgetrek nadat die twee vroeër die dag vermoor is.
Everest wag op Ashleigh-hulle in België
Selfs met vyf ander ryers in die span, besef die Suid-Afrikaanse fietsryer Ashleigh Moolman-Pasio dat 'n Everest die naweek voor haar lê in die Wêreld-padkampioenskappe.
Leeus bo in stryd van twee helftes
'n Mens wil-wil vermoed die Stadio Sergio Lanfranchi in Parma loop afdraand. Watter ander verduideliking kan daar wees vir die feit dat 61 van die 64 punte in Zebre en die Leeus se kragmeting Vrydag aan net die een kant van die veld aangeteken is?
Leinster-stryd 'rigtingwyser' vir Bulle
As jy nie van beter geweet het nie, kon jy maklik die indruk kry dat Jake White, die Bulle se afrigter, sy span se kanse onderspeel vir hul eerste kragmeting in die Verenigde Rugbykampioenskap (VRK).
Só beskerm jy jou kar se waarde
Sodra jy by die vertoonlokaal uitry, val jou motor se waarde, word daar altyd gesê.
Aardklop: 'Wit man', 'wit skuld' onder loep
Die "wit man", "wit skuld" en "Afrikaner-terrorisme" is van die onderwerpe wat eersdaags op die Aardklop-opwipfees in die visuele kunste onder die loep gaan kom.
Jaco Jacobs maak debuut as fliekskrywer
Nadat 'n seuntjie se ma Covid-19 opgedoen het, weerhou sy pa die waarheid van hom in die skrywer Jaco Jacobs se rolprentdebuut, Koninkryk van korona.
'Medicine at Midnight' sal jou saam laat brul
Deur Danie Marais 17 Februarie 2021 15:30
'Medicine at Midnight' deur die Foo Fighters.
Die Foo Fighters se nuwe album, Medicine at Midnight, gaan nie jou siening oor hulle óf die wêreld verander nie, maar dié "Saterdagnagpartytjieplaat" het steeds harde voet-in-die-hoek-rock wat jou noop om saam te brul, skryf Danie Marais.
'n Rock 'n roll-ligpunt aan die einde van 'n duister 2020 was die trommeltweestryd op YouTube tussen die grunge-legende Dave Grohl (51) en Nandi Bushell (10) van Ipswich in Engeland. Nadat sy Grohl met 'n vurige weergawe van sy Foo Fighters se 1997-treffer "Everlong" uitgedaag het, het Grohl aanlyn aangetree vir die geveg.
Nadat albei hul bes gedoen het met Them Crooked Vultures (nog 'n groep waarin Grohl gespeel het) se "Dead End Friends" het hy die stryd gewonne gegee.
Dié speelse stukkie wedywering het Grohl saam met miljoene kykers wêreldwyd breed laat glimlag. Die oorstelpte Nandi wat haar tromstel pak gee totdat sy elke dan en wan van pure vreugde kraai, maak weer die wilde kind in jou wakker wat kleintyd voor die dansende vlamme en oerritmes van rock geswik het.
Dit is dus gepas dat die tiende album van die Foo Fighters een is wat Grohl as hul "Saterdagnagpartytjieplaat" beskryf.
Medicine at Midnight is geen radikale herverbeelding van die groep se kenmerkende klank nie. Daar is steeds hope harde voet-in-die-hoek-rock wat jou noop om saam te brul (die crescendo van "Waiting on a War", byvoorbeeld), maar dié keer is funk en disco deel van die plesier. Vlugvoetige liedjies soos "Making a Fire", "Shame Shame", "Cloudspotter" en "Medicine at Midnight" slaan die dik snare van dansvloer-rock en knik kop in die rigting van David Bowie se "Let's Dance" en die Stones se "Miss You". Selfs die hardste volspoed-Metallica-nommer op die plaat, "No Son of Mine", het 'n aansteeklike metal boogie wat saam met die hamerslae die voete laat jeuk.
Dis met ander woorde rock waarop jy jou kop kan stamp én jou heupe kan swaai en jou laat onthou van 'n jonger jy wat op 'n Saterdagnag kon uitrafel in 'n vryer, minder beklemmende wêreld. G'n wonder dat Medicine at Midnight reeds in tien lande, insluitende Amerika, Brittanje en Duitsland, die nommereenplek op albumtrefferparades gehaal het nie.
En nee, dis nie 'n plaat wat jou siening oor die Foo Fighters óf die wêreld gaan verander nie. Dis groot rock 'n roll "comfort Foo" wat jou herinner aan 'n wonderwerk: Grohl wat 'n kwarteeu gelede uit die wrak van Nirvana ná Kurt Cobain se selfdood gesteier het om 'n groep te stig wat steeds dreig om van rebelse lewensvreugde uit sy nate te bars.
Met hierdie twee reëls in "Everlong" het die Foo Fighters die roekeloosheid van my 20's netjies saamgevat: "The only thing I'll ever ask of you / You've got to promise not to stop when I say when".
Deesdae wil ek hê jy moet stop wanneer ek jou vra, maar 'n mens moet nooit jou innerlike Nandi heeltemal verwaarloos nie. Die nag bly 'n trom vir jou om te slaan. En wanneer Grohl in die titelsnit sing "Medicine at midnight howling / But it ain't no cure" dien hy daarmee, ironies genoeg, net die middernagmedisyne toe wat jy nodig het in die groot kollektiewe beswaardheid van 2021.